Aquesta guia conté una breu descripció del model formatiu en què es fonamenten els cursos virtuals de l'Escola d'Administració Pública de Catalunya i dóna unes pautes de docència per als tutors d'aquests cursos.
Al mateix temps és un recull de bones pràctiques i d'indicacions operatives que els facilitaran les tasques diàries de tutoria virtual.
Aquesta obra està subjecta a una llicència de Reconeixement-No comercial-Sense obres derivades.
Aquesta guia ha estat elaborada tenint com a punt de partida els continguts de consulta del Curs virtual de tutories a l'Aula Virtual (amb el permís de les autores) redactats per Eva Gea Santiago i Sara Arjona Téllez i encarregats per l' EAPC, que els va difondre sota una llicència by-nc-nd.
La formació virtual apareix com a resultat de les necessitats de formació d'un col·lectiu que vol aprendre sense una ubicació física predeterminada ni un horari preestablert de dedicació.
Aquesta circumstància, unida al desenvolupament de les tecnologies de la informació i la comunicació, ha propiciat el creixement de la formació virtual.
Els elements bàsics de la formació virtual a l'EAPC (a partir d'ara Escola) són:
El rol de tutor no és el del professor tradicional transmissor de coneixements, sinó que es converteix en el guia que acompanya l'alumnat durant el procés d'aprenentatge (tutoria activa).
Una bona part dels tutors són formadors interns de l'Escola que han superat un procés de selecció, i també fan de tutors empleats públics o professionals lliures experts en la matèria del curs i amb competències pedagògiques i digitals.
En la formació virtual, l' alumnat ha de ser actiu i responsable del seu procés d'aprenentatge; per iniciativa pròpia i de manera autònoma ha de gestionar el seu temps i distribuir-lo segons la seva motivació i les seves necessitats d'aprenentatge.
En la formació presencial, en canvi, un alumne pot arribar a obtenir el certificat d'assistència només pel fet de ser a l'aula, tot i que potser no ha prestat prou atenció durant les sessions (cos present i ment absent).
En certa manera podríem dir que, a la virtualitat, la formació de l'alumne requereix més compromís i més implicació.
La coordinació del curs en nom de l'Escola la fa una persona anomenada DAV (dinamitzador d'aprenentatge virtual), que ha superat un procés de selecció i formació previ.
El DAV s'ocupa de donar suport tant als tutors com a l'alumnat en les qüestions tècniques i de funcionament de l'Aula Virtual.
Fa l'acompanyament dels alumnes durant la setmana del Taller de familiarització amb l'entorn (TFE) i també s'ocupa, entre altres coses, de fer el seguiment de la connexió dels alumnes a començament de curs i d'observar i garantir el funcionament paral·lel dels diferents grups al llarg de les setmanes de docència.
També marca les dates del període de tancament del curs i dona un cop de mà als docents en l'elaboració de l'acta d'avaluació.
Per fer aquesta coordinació el DAV segueix els criteris establerts per l'Escola.
Els continguts dels cursos són els continguts de consulta pròpiament dits, les activitats d'aprenentatge i altres recursos documentals que ajuden al bon funcionament del curs, com ara el pla docent amb el calendari.
Els continguts de consulta s'elaboren en l'entorn d'edició de l'Escola, l' EAPC Wiki, i es publiquen amb llicències Creative Commons a l' Espai de formació oberta.
Aquest entorn d'edició permet el treball en línia de diferents autors que treballen sobre un únic escrit; d'aquesta manera s'afavoreix el treball col·laboratiu i s'eviten els problemes que pot provocar l'ús de diferents versions de fitxers.
Les activitats d'aprenentatge es configuren directament dins l'Aula Virtual i, per tant, els tutors poden fer el seguiment dels enviaments i la correcció dins del mateix entorn virtual.
Els recursos documentals també s'inclouen dins de l'Aula Virtual.
El responsable de l'Escola és qui configura els continguts i els recursos del curs.
L' entorn virtual d'aprenentatge de l'Escola és l'Aula Virtual.
Des de gener de 2008 l'entorn està basat en Moodle, un programari lliure i altament configurable.
Els cursos virtuals estàndard de l'Escola són d'entre 15 i 45 hores lectives, tenen tutoria activa, l'avaluació és continuada a partir d'activitats de diferents tipus (qüestionaris, debats, casos pràctics, etc.) per a un aprenentatge progressiu i acumulatiu, i l'alumnat és el protagonista del seu aprenentatge.
Els departaments i organismes sol·liciten edicions d'aquests cursos a l'Escola i es configuren a l'Aula Virtual perquè funcionin en grups d'alumnes de manera simultània.
D'aquesta manera, la gestió se simplifica i els tutors poden compartir experiències, col·laborar davant dubtes o novetats que puguin anar sorgint, etc., amb el seguiment de la coordinació.
A més, l'Escola també ofereix cursos d'autoaprenentatge amb qüestionaris autocorrectius, sense tutoria de seguiment i amb un fòrum on l'alumnat pot interactuar amb els companys.
Els cursos estàndard són de 30 places per edició i els d'autoaprenentatge, de 50.
El valor afegit d'un curs virtual respecte dels continguts en obert de l'Espai de formacio oberta seria el suport tutorial, la realització d'activitats d'aprenentatge dissenyades per a assimilar els continguts, la interacció amb els altres alumnes a través dels diferents fòrums i la certificació.
La persona responsable de l'activitat formativa es fa càrrec de la creació i disseny del curs i fa el seguiment del seu funcionament.
Així, a partir de la necessitat de creació d'un curs, detectada a l'Escola o per una demanda externa, el responsable fa el plantejament didàctic (objectius i destinataris, durada, estructura del curs, tipus d'activitats, etc.) i fa l'encàrrec als autors.
Els autors desenvolupen els continguts de consulta i les activitats seguint els criteris establerts per l'Escola i amb l'acompanyament del responsable del curs.
El disseny pedagògic dels cursos estàndard a l'Aula Virtual segueix un model constructivista a través de tasques i experiències dels alumnes perquè ells mateixos elaborin el seu coneixement en un entorn de col·laboració.
D'aquest disseny se n'encarrega el responsable del curs, que el crea dins de l'Aula Virtual i configura tots els recursos necessaris.
Finalment, quan un curs ja està en marxa, un cop s'han tancat les edicions, el responsable analitza les aportacions dels docents i coordinador en el fòrum de millores, les enquestes de satisfacció dels alumnes i l'informe final del coordinador per determinar les millores que s'han d'incorporar a les noves edicions del curs.
Els autors dels continguts de consulta i redactors de les activitats d'aprenentatge dels cursos virtuals són formadors interns de l'Escola o empleats públics experts en la matèria del curs.
En alguns casos l'encàrrec es fa a professionals lliures que són bons coneixedors de la matèria i de l'Administració.
Es reconeix l'autoria dels materials generats, que es difonen en obert amb llicències de Creative Commons.
Els cursos virtuals de l'Escola tenen uns elements comuns estructurats d'una manera semblant:
Descrivim aquests elements a partir de la imatge:
En aquest apartat s'ha descrit un primer nivell de navegació pel curs.
Un cop un usuari fa clic per accedir a qualsevol dels recursos del curs (activitats, fòrums, etc.) es mostren les opcions d'administració pròpies del seu perfil.
Els fòrums bàsics dels cursos virtuals de l'Escola són:
El Tauler del professorat és un fòrum unidireccional en què només hi poden intervenir els tutors.
Quan pengeu un missatge en aquest fòrum es genera una notificació per correu electrònic que reben els alumnes del vostre grup i tots els altres tutors.
Hi ha uns missatges fixos que heu d'incloure al llarg del curs al fòrum Tauler del professorat:
Podeu aprofitar el text d'aquests missatges fixos per a properes edicions que impartiu del curs aplicant-hi els canvis que necessiteu, com per exemple l'actualització de les dates.
Dosifiqueu els missatges que publiqueu al Tauler del professorat per no saturar les bústies de correu dels alumnes i així evitar un efecte no desitjat: que els destinataris no hi parin atenció per sobrecàrrega.
El Fòrum del tema és un fòrum bidireccional, hi poden intervenir tutors i alumnes tantes vegades com vulguin, de manera que és l'espai adequat per al debat.
Cada tema (bloc, mòdul, unitat...) té un fòrum propi en què heu d'intervenir per dinamitzar el curs plantejant preguntes, reflexions, aportant alguna informació extra; podeu posar-hi tot el que considereu escaient sobre el tema.
També el podeu utilitzar per fer l'avís quan pengeu les qualificacions i aprofitar per fer una breu valoració general sobre les activitats.
Per altra banda, aquest és el fòrum que utilizen els alumnes per plantejar dubtes i per fer les seves aportacions.
Pot ser interessant debatre sobre les activitats durant el termini en què els alumnes hi treballen, però cal ser prudents per no donar pistes definitives que ajudin a resoldre-les, tenint en compte que hi haurà alumnes que ja les hauran lliurat i d'altres, no.
El primer dia de cada tema el tutor o tutora ha d'incloure, per al seu grup, les indicacions sobre el que es treballarà, quines activitats ha de fer l'alumnat i les dates límit de lliurament, etc. I posteriorment heu de fer el seguiment de les aportacions dels alumnes.
L' Espai d'acompanyament de l'Aula Virtual l'utilitzen els alumnes per plantejar els dubtes o dificultats de caràcter tècnic relacionats amb l'entorn i funcionament de l'Aula Virtual.
Els alumnes es poden respondre entre ells però, quan un dubte queda per contestar o bé no es resol satisfactòriament, el DAV intervé donant una resposta.
Els tutors no heu d'atendre les consultes tècniques dels alumnes; és el DAV qui se n'ha d'ocupar.
El Punt de trobada del professorat és el fòrum de comunicació intern per als tutors de les diferents edicions entre ells i amb el DAV.
Ocasionalment hi pot participar el responsable del curs.
L' Espai de millores del curs és el fòrum on podeu fer propostes per millorar el curs o els materials de consulta; aquestes propostes, que poden generar debat entre els tutors, es tindran en compte per a les properes edicions.
És un element clau en el procés d'actualització i millora contínua dels cursos.
Si teniu dubtes sobre si algun alumne ha accedit o no al curs, si navega per les activitats i recursos, etc., teniu l'opció de comprovar les seves connexions des del bloc Administració / Informes / Registres.
Les puntuacions que obté l'alumnat en les activitats queden registrades en un espai de curs anomenat Qualificador, on se sumen automàticament.
Cada alumne pot accedir al seu qualificador en tot moment des del bloc Administració / Administració del curs / Qualificacions.
Els tutors tenen una visió general del qualificador des del bloc Administració / Administració de les qualificacions.
Quant a les correccions de les activitats de l'alumnat:
Un cop acabat el curs, el DAV us informa de la data màxima per revisar totes les activitats i puntuar-les.
Quan les qualificacions de tots els alumnes ja són al Qualificador, s'obre un període de reclamació en què l'alumnat, per mitjà de la missatgeria interna, pot demanar-vos l'aclariment d'alguna puntuació.
Tancat aquest període i resoltes les possibles reclamacions, les notes són definitives i ja podeu elaborar l'acta d'avaluació.